Virallinen lehti nro C 320 , 06/11/1999 s. 0058



KIRJALLINEN KYSYMYS E-3610/98 esittäjä(t): Gianfranco Dell'Alba (NI) komissiolle (3. joulukuuta 1998) Aihe: Italian valtion meno- ja tuloarvioon sisällytettävät tuet kansalliselle radio- ja televisioyhtiölle RAI:lle Italian hallitus sisällytti parlamentille antamaansa lakiesitykseen vuodelle 1999 yli 200 miljardin liiran suuruisen tuen RAI:lle perustellen sitä sillä, että se on korvaus saamatta jääneistä valtion radio- ja televisioyhtiön vuosittain keräämistä lupamaksuista. Huomioon on myös otettava se, että kyseinen tuki, jota voidaan pitää valtiontukena perustamissopimuksen 92 artiklan mukaisesti, ei edellytä erillistä kirjanpitoa eikä erityistä raportointia, minkä vuoksi kaikkein vähimmätkin kirjanpidon avoimuuden edellytykset puuttuvat. Kuitenkin tällaisesta tuesta on ilmoitettava ennakolta komissiolle. Komission viimeaikaisten asiaa koskevien suuntaviivojen valossa esitän kysymyksen: Onko komission mielestä kyseinen tuki täysin ristiriidassa valtiontukien antamisesta säädettyjen normien kanssa? Aikooko komissio ryhtyä toimiin, joilla Italian hallitusta varoitettaisiin tästä yhteensopimattomuudesta, jotta tällä tavoin torjuttaisiin se, että budjettilakiin sisällytettäisiin yhteisön oikeuden vastainen säännös? Komission jäsenen Karel Van Miertinkomission puolesta antama vastaus (11. tammikuuta 1999) Komissio ei ole vielä tässä vaiheessa saanut Italian hallitukselta ilmoitusta parlamentin jäsenen mainitsemista rahoitustoimenpiteistä. Kun kansalliset viranomaiset myöntävät julkisia varoja julkiselle yritykselle jäsenvaltioiden ja julkisten yritysten välisten taloudellisten suhteiden avoimuudesta 25 päivänä kesäkuuta 1980 annetun komission direktiivin 80/723/ETY(1) tarkoituksessa, kyseistä tointa koskee EY:n perustamissopimuksen 93 artiklan mukainen ilmoittamisvelvollisuus. Komissio tutkii kuitenkin vuonna 1996 saadun valituksen johdosta muita Radio televisione italianan (RAI) hyväksi tehtyjä toimenpiteitä, jotka periaatteessa saattavat olla olennaisia yhteisön valtiontukea koskevien sääntöjen nojalla. Näistä tärkein on RAIn rahoitusjärjestelmä, joka koostuu julkisista varoista (lupamaksut) ja markkinavaroista (mainostulot). Komission tietojen perusteella näyttää siltä, ettei RAI ole ottanut käyttöön mitään sellaista kirjanpitojärjestelmää, jolla erotettaisiin julkisen palvelun menot ja tulot kaupallisista menoista ja tuloista. Tällä hetkellä ei myöskään näytä siltä, että Italian hallitus olisi määritellyt riittävän tarkasti kumpaan alaan mikin toiminta liittyy. Valituksen arvioinnissa tarvitaan erittäin monimutkaista analyysia. Komissio on pyytänyt EY:n perustamissopimuksen ja Amsterdamin sopimuksen pöytäkirjan mukaisesti Italian viranomaisilta tarkempia tietoja selventääkseen valituksessa mainittuja seikkoja. Italian hallitus on jo toimittanut joitain näistä tiedoista, mutta eräät tiedot eivät ole vielä saatavilla. Komissio katsoo, että parlamentin jäsenen mainitsemia toimenpiteitä on arvioitava yhdessä RAIn koko rahoitusjärjestelmän kanssa ja otettava huomioon RAIlle Italian lainsäädännössä säädetyt julkisen palvelun velvollisuudet. Jos valtion RAIlle myöntämät varat ylittävät kulut, joita yritykselle aiheutuu sen julkisen palvelun tehtävästä, kyseiset varat voivat olla yhteismarkkinoille soveltumatonta valtiontukea 92 artiklan mukaisesti. (1) EYVL L 195, 29.7.1980.